Κλαούντινε του Τεκ

Η Κλαούντινε (Κλαυδίνη) (γερμ. Claudine Henriette gräfin von Hohenstein μετά prinzessin von Teck, 11 Φεβρουαρίου 1836 - 18 Νοεμβρίου 1894) από τον Οίκο της Βυρτεμβέργης ήταν μία Αυστριακή ευγενής, κόρη του δούκα της Βυρτεμβέργης. Επειδή ο γάμος των γονιών της θεωρήθηκε μοργανατικός, είχε τον τίτλο της κόμισσας του Χόενσταϊν και μετά της πριγκίπισσας του Τεκ. Του αδελφού της Φραγκίσκου δούκα του Τεκ η κόρη Μαίρη του Τεκ, έγινε σύζυγος του Γεωργίου Ε΄ του Ηνωμένου Βασιλείου.

Βιογραφία

Καταγωγή 
Η Κλαυδίνη Ερριέττα ήταν η πρώτη κόρη του Αλεξάνδρου της Βυρτεμβέργης και της Κλάουντιν Ρίντεϋ, κόρης του Λάζλο κόμη του Κις-Ρίντε. Ο γάμος θεωρήθηκε μοργανατικός και στη Κλάουντιν και τα παιδιά της δόθηκε ο τίτλος του κόμη, -ισσας του Χόενσταϊν, και μετά του πρίγκιπα, -ισσας του Τεκ. 

Αδέλφια της ήταν ο Φραγκίσκος, κόμης του Χόενσταϊν, μετά πρίγκιπας (αργότερα δούκας) του Τεκ (1837-1900), παντρεύτηκε τη Mαρία Αδελαΐδα, κόρη του δούκα του Κέιμπριτζ και η Αμαλία (1838-1893), παντρεύτηκε τον Παύλο, κόμη του Χύγκελ.

Ο πατέρας της ήταν αξιωματικός στο στρατό της αυτοκρατορίας της Αυστρίας και η μητέρα της ανήκε στην Ουγγρική αριστοκρατία. Για τον λόγο αυτό ο γάμος έγινε στη Βιέννη. Στη μητέρα της είχε απονεμηθεί ο τίτλος της κόμισσας του Χόενσταϊν από τον Φερδινάνδο Α΄  της Αυστρίας στις 16 Μαΐου 1835, δεκατέσσερις ημέρες μετά τον γάμο τους. Αυτός ο τίτλος χρησιμοποιήθηκε τόσο από την Κλαούντιε, όσο και από τα αδέλφια της μετά τη γέννησή τους.

Η ζωή της 
Τα παιδικά και εφηβικά έτη της τα πέρασε στη Βιέννη με τους γονείς και τα αδέλφια της. Η μητέρα της απεβίωσε το 1841, όταν έπεσε από άλογο. Ο γάμος της αδελφής της Αμαλίας με τον Παύλο, βαρόνο (μετά κόμη) του Χύγκελ, και η εγκατάστασή τους στο κάστρο του, το Ράινταλ, κοντά στο Γκρατς, την οδήγησαν να εγκατασταθεί σε ένα σαλέ ελβετικού στιλ, σε μικρή απόσταση από την αδελφή της. 

Την 1η Δεκεμβρίου 1863 ο εξάδελφος του πατέρα της Γουλιέλμος Α΄ βασιλιάς της Βυρτεμβέργης παραχώρησε στην Κλαούντινε και τον αδερφό της Φραγκίσκο τον τίτλο του πρίγκιπα, -ισσας του Τεκ (fürst von Teck), με προσφώνηση "Γαλήνια Υψηλότητα".

Η Κλαούντινε είχε μεγάλη αγάπη για την κηπουρική και τη γεωργία. Στην κατοικία της είχε ένα αγρόκτημα. Η ζωή της πέρασε με την οικογένεια της αδελφής της (ο σύζυγός της και το μόνο παιδί τους, ο Παύλος Ιούλιος (1872-1912) γνωστός ως Μπούμπι). Απολάμβαναν την τοπική ζωή, με περιστασιακές οικογενειακές επισκέψεις όπως αυτές της οικογένειας τού αδελφού της Φραγκίσκου και της συζύγου του Mαρίας Αδελαΐδας (εξαδέλφης της Βασίλισσας Βικτωρίας) και των παιδιών τους, μεταξύ των οποίων ήταν η Μαρία του Τεκ, μετέπειτα σύζυγος του Γεωργίου Ε΄ του Ηνωμένου Βασιλείου.  Το φθινόπωρο του 1869 επισκέφτηκε το Ηνωμένο Βασίλειο, προσκεκλημένη από τον αδελφό της Φραγκίσκο και τη Μαρία Αδελαΐδα. Η επίσκεψη διήρκεσε μέχρι το επόμενο έτος (1870) και περιλάμβανε μία σύντομη παραμονή στο Κάστρο του Ουίνδσορ, όπου είχε κληθεί από τη Βασίλισσα Βικτώρια. 

Απεβίωσε από διφθερίτιδα στις 18 Νοεμβρίου 1894, δεκατέσσερις μήνες μετά το τέλος της αδελφής της Αμαλίας το 1893.  Προηγουμένως, στις 10 Νοεμβρίου 1893 είχε συντάξει τη διαθήκη της.

Τίτλοι και στυλ 
 28 Αυγούστου 1837 - 1 Δεκεμβρίου 1863: Κόμισσα Κλαούντινε του Χόενσταϊν. 
 1 Δεκεμβρίου 1863 - 18 Νοεμβρίου 1894: Η Γαληνότατη Πριγκίπισσα Κλαούντινε του Τεκ.

Βιβλιογραφικές αναφορές

Πηγές 
 
 

Οίκος της Βυρτεμβέργης
Κόμισσες της Αυστρίας